
	«Bul dúnyanıń kórki adam balası»      Ájiniyaz Qosıbay ulınıń  200 jıllıǵına 





Bul usınıw dizimde  qaraqalpaq klassik ádebiyatınıń kórnekli wákili Ájiniyaz Qosıbay ulınıń ómiri, dóretiwshilik xızmetleri haqqında maǵlıwmatlar hám ol haqqında  ádebiyatlardıń usınıw dizimi   berilgen. 
       
     
 «Bul dúnyanıń kórki adam balası»     
                                 Ájiniyaz Qosıbay ulınıń  200 jıllıǵına 
                                                                                                          Ájiniyaz shayırǵa sháhár Nókiste,
Ornatıldı bir ájayıp estelik.

                                               Shayırdıń ómiri hám dóretpeleri.
    Qaraqalpaq ádebiyatınıń klassik shayırı Ájiniyaz Qosıbay ulı 1824-jılı Moynaq rayonınıń «Qamıs  bóget» degen jerinde tuwılǵan.  Ata-babaları  balıqshılıq, ańshılıq hám egin egip kún kóretuǵın adamlar bolǵan.   Ájiniyaz jaslayınan-aq  oqıwǵa  berilgen,  ziyrek bala  bolıp  ósedi.  Biraq onıń jaslayınan anasınan ayırılıp qalıwı,  kóp  ǵana qıyın jaǵdaylardı bastan keshiriwine sebepshi  boladı. Оl dáslеp  Хоjаmurаt  iyshаn mеdrеsеsindе  tálim  аlаdı.  Birаq,  аnаsınıń  tоsаttаn  qаytıs  bоlıwı  оnıń  оqıwın  úziliskе  túsirеdi.  Úydеgi оtın  shópkе  qаrаw, úkеlerin  tаrbıyalаw  jаs  Ájiniyazdıń mоynınа  túsеdi. Usınday jaǵdaylarda onıń tuwısqan  dayısı  Elmurat axun oǵan óziniń  járdem qolın sozadı hám onı óziniń medresesine alıp  ketedi.  «Jiyеnimdi  ózim  tárbiyalаymаn» dеp  Ájiniyazdi  óz  mеdrеsеsinе  аlıp  kеtеdi.  Еlmurаt Buхаrаnıń  Mirаrаb  mеdrеsеsin  tаmаmlаǵаn, óz dáwiriniń  bilimli  аdаmlаrınıń  biri  еdi Ájiniyazdıń bul jerge keliwi óz bilimin jetilistiriwge  úlken  jol  ashıp  berdi.  Onıń poeziyaǵa bolǵan ıqlası Nawayı hám Hafız ǵázellerin  oqıwı nátiyjesinde  kem-kemnen  kúsheye basladı.  Ájiniyaz jaslıǵında  medresede  oqıw menen bir qatarda kóp ǵana kitaplardı  kóshirip,  belgili qátip bolıw menen de tanıla baslaǵan.
       Elmurat axun tosattan qaytıs bolǵannan keyin Ájiniyaz ózine sáykes ustaz taba almay qaladı. Onı awıl medresesinde  sawat  ashıw  qanaatlandıra  almadı. Sebebe ol tereń bilim alıwdı  ańsar edi. Eń aqırında  Ájiniyaz sol waqıttaǵı ashamaylılardıń  belgili  qazılarınan Toǵuz qazı menen molla Qorazlardan  járdem soraydı.  Ol Xiywanıń Sherǵazı medresesine oqıwǵa kiredi. Ájiniyaz  Хiywа  mеdrеsеsin  tаmаmlаǵаnnаn  sоń  kóp  jıllаr dаwаmındа  Qаzаqstаndа  sаyaхаttа  bоlǵаn. Shаyırdıń  kóp  jıllаr  dаwаmındа  Qаzаqstаndа  bоlıwın  аlımlаr  еki  túrli  bоljаydı.  Birinshi  tоpаrdаǵı  аlımlаr  bul  jаǵdаydı  хаn  siyasаtı  mеnеn  bаylаnıstırıp, «Qаzаqstаn  dаlаlаrındа  Islаm dinin  kеńnеn  tаrqаtıw  ushın  Хiywаdаn  jibеrilgеn  ulаmаlаr аrаsındа  Ájiniyazdа  bоlǵаn  dеp  táriyiplеydi» — dеp keltiriledi.
     Еkinshi  tоpаrdаǵı  аlımlаr  bul  wаqıyanı  Ájiniyazdıń аtаstırılǵаn  qızınıń  birdеn  jоǵаlıp  kеtiwi, еki  túrli,  pikirdi pаydа   еtkеnligi,  gеypаrаlаr: «bаsqа  bir  jigit  qızdı Qаzаqstаnǵа  аlıp qаshıp  kеtkеn. Bunnаn  kеyin  qızdıń аǵаyinlеri  Ájiniyazǵа:  Bul  istе  sеniń  qоlıń  bаr. Qızdı  tаwıp bеrеsеń. Ya  bоlmаsа  qunın  tólеysеń» dеp  shаtаq  sаlǵаn.  Ájiniyaz  usındаy  sеbеplеr  mеnеn  Qаzаqstаndа  bir  nеshе jıllаr  dаwаmındа  bоlǵаn , dеgеn  pikirdi  аytаdı.

Ájiniyaz Xiywada oǵada qıyınshılıq jaǵdayda oqıydı. Onıń ilimge bolǵan ıqlası ǵana  medreseni oqıp pitkeriwine múmkinshilik  tuwǵızdı.  Ájiniyaz medresede  Nawayı, Hafız,  Saadiy,  Fizuliy shıǵarmaların qunt penen oqıp, olardıń  aytqan d anıshpanlıq  sózlerin óz xalqına  jetkeriwdi  maqset  etti. Sol klassikler tárepinen aytılǵan bahalı sózler, onıń ómirindegi barlıq qıyınshılıqların umıttırıp júregin jubatqan edi. Ájiniyaz óz zamanındaǵı teńsizlikten qattı nalıydı. Sonıń ushın da ol óziniń «Dáwran bolmadı» qosıǵında ózi jasaǵan zamanına bolǵan pikirin tómendegishe bayanlaydı:
                  
Sánemler qolında tilla saz edim,
Háwijge keltirer janan bolmadı.
Tuǵırımda talpınǵan alǵız baz edim,
Qálpe-sayadlarım maman bolmadı.

Álip qáddim dáldek boldı búgildi,
Kózlerimnen qanlı yashım tókildi.
Jol boyına úygen hasıl yúgimdi,
Bazarǵa eltkendey kárwan bolmadı.
   Usınday qıyınshılıq  jaǵdaylarǵa qaramastan, shayır bes jıl dawamında oqıp Xiywanıń Qutlımurat inaq medresesin tamamlaǵan.   Shayır  Xiywa  medresesin  tamamlaǵannan  keyin  kóp jıllar dawamında Qazaqstanda sayaxatta  bolǵan.  Ol Qazaqstanda  ápiwayı qazaq miynetkeshleriniń ómiri menen tanısadı hám birneshe  doslar  arttıradı.  Onıń ómiriniń  kópshilik  bólegi  Qazaqstanda hám Túrkmenstanda ótedi. Ájiniyaz Qazaqstanda 1845-1846-jıllarda bolıp qaytqannan soń,  awılına kelip Hamra degen qızǵa úylenedi.  Onnan úsh bala   hám bir qız tuwıladı.  Ájiniyaz   Túrkmenstanda  júrgen kúnlerinde túrkmen klassigi  Maqtımqulı  qosıqların qunt  penen úyrenedi.  Onıń   kóp ǵana qosıqların qaraqalpaq tiline awdaradı.  Ájiniyaz  qırıq jaslar shamasında Qazaqstanǵa úshinshi  ret  barǵanında úsh jılday ómirin sol jaqta ótkizedi.  Onıń «Ellerim bardı», «Barmeken», «Bardur», «Megzer», «Ayrılsa», «Xoshlasıw» qosıqları usı saparda jazılǵan.  Ájiniyaz usı saparında Mırza Qojban degen bayǵa úsh jıl dawamında molla  bolıp  jallanǵan.  Bunnan  keyin ol óziniń tuwılǵan awılınan hesh jaqqa shıqpaǵan.  Bozataw, Qamıs bóget,  Jetim ózek  degen jerlerde mektep ashıp,  jergilikli xalıq balaların oqıtqan. Dóretiwshilikke berilip,  qosıqlar  jazǵan.Onıń  «Ellerim bardı» qosıǵı usı Qojbannıń sorawı boyınsha  jazılǵan.  Bul  qosıq  táriyp usılında jazılǵan bolıp,  óz xalqın bayan etken shayırdıń debdiwleri  dep qarawǵa boladı.  Sebebi  qosıqtıń hár bir qatarında shayırdıń milliy maqtanıshı bar. 

                                         Mısalı:
Sorasań elimdi Qojban bizlerden,
Qalpaǵı qazanday ellerim bardı.
Qáte shıqsa keshirińler sózlerden,
Qıtay, Qońırat atlı ellerim bardı.

Jaylawım-Úrgenish, arqası teńiz,
Jawırını  qaqpaqtay malları semiz.
Ruxsatsız bir-birine salmas iz,
Birlikli  Qońırat ellerim bardı.

Tabıladı izlegenniń keregi,
Kólinde bar qasqaldaǵı, úyregi,
Quwları, ǵazınıń pútin búyregi,
Dúnyanıń  ańları kólinde bardı.
    Bul qosıq qatarlarında  Ájiniyaz   Qojbanǵa  óziniń tuwılıp ósken elin úlken maqtanısh penen bayan etken.  Ájiniyaz bul qosıǵı arqalı óziniń eń dáslep qaraqalpaq dep atalǵan  eldiń azamatı ekenligin,   bul el qazaq,  ózbek  xalıqlarına  ádewir jaqın bolıp,  xalıqtıń ózine tán tuwrılıq,  sıpayılıq sıpatlarınıń bar ekenligin bayanlaydı. Mısalı:             Ótirikti ıras etip aytpaǵan,
     Tuwrı joldan bas ketse de qaytpaǵan,
Námáhrámdi hasla joldas tutpaǵan,
Atı qaraqalpaq ellerim bardı.
      Ájiniyaz  shayır óz xalqınıń ádiwli perzenti bolıp esaplanadı, solay eken ol eń birinshi gezekte óz watanın,  xalqın  jırlaydı.  Ájiniyaz poeziyasında watan teması eń baslı orınǵa  kóterilgen.  Ol tuwılıp ósken  elin shın maǵanasında saǵınadı.  Máselen, onıń «Ayrılsa» qosıǵın alıp qarasaq, bunda shayırdıń ózine tán bolǵan kóp ǵana dártli  izlenisleri bar.  Mısalı:                             
Elinen ayrılǵan diywana bolar,
Yarınan ayrılǵan biygana bolar.
Hárreler usha almay párwana bolar,
Uyası buzılıp paldan ayrılsa.

Ǵosh jigittiń dáwleti bar basında,
Hám aǵası, hám inisi qasında,
Hár kim óz elinde teńi tusında,
Yigit qádiri bolmas elden ayrılsa.
Bul qosıq qatarların shın mánisinde hikmetli sóz, hárqanday adamnıń óz elin súyiwi hám qásterlewi zárúrligi ayqın aytılǵan. Ol óz xalqınıń shayırı bolıw menen birge, kóp  ǵana  zıyalı adamlar menen dos bolǵan.  Qazaqstanda  bir neshe mártebe bolıp qazaqtıń shayıra qızı Meńesh penen aytısqan,  ol túrkmen dalaların aralaǵan.  Shayır Nawayı,  Maqtımqulı,  Kemineni  óziniń ustazı dep tanıǵan. 

                 Ájiniyaz shayırdıń «Bozataw» poeması qaraqalpaq xalqınıń tariyxınan belgili orın alǵan 1858-1859-jıllardaǵı Qońırat kóterilisi  waqıyaları tiykarında jazılǵan. Shıǵarmada tiykarǵı sóz etiletuǵın waqıya 1858-jılı  Qońıratqa  jaqın  «Bozataw» degen jerde bolǵan.  Poemada  basqınshılardıń tınısh xalıqqa qaraqshılıq topılısı, qarapayım puqaranı qırıp-joyıp,  shuwlatıp, mal-mulkin tartıp alıp qızlardı elinen  ayırıp,  jat-jurtlarǵa  bende etip  ketkenligi aytıladı.  Ájiniyaz  Qosıbay ulı 1858-1859-jılları Qońırat kóterilisi bastırılǵannan  keyin Xiywa ámeldarları tárepinen tutqınǵa alınıp, Túrkmenstannıń Tashawız walayatına jer awdarılıp ketedi.  Aradan  úsh jıl ótkennen soń ol tutqınnan qashadı, biraq jáne Xiywa ámeldarlarınıń  quwdalawına ushırap Qazaqstanǵa ketiwge májbúr boladı. Onıń ómiriniń kópshilik  bólegi  Qazaqstan, Túrkmenstan dalalarında ótedi.  Óz xalqı  sıyaqlı Ájiniyazdıń ómiri, Bozataw menen baylanıslı bolǵan.  Sonıń  ushın da onıń Bozataw menen xoshlasıwı, óz watanınan ayırılǵan adamnıń dárti bolıp esitiledi.  Ájiniyazdıń ózi de tutqınǵa  túsken xalıq arasında bolǵan.  Ol bul waqıyanıń arasında bolmaǵanda poema sonshelli dártli etip jazılmaǵan bolar edi. Sebebi ol:
                          	 Kózim yashlı, men ketermen sharam yoq,
Bir qudadan basqa pushtı panam yoq,
Hámme ketti, sende turar adam yoq,
Xosh aman bol, bizden qaldıń Bozataw.

Ziywarıń xoshlasar qádirińni bilip,
Kózini yashartıp baǵrını tilip,
Aman bolsa hal sorasar bir kelip,
Xosh Aman bol, bizden qaldıń Bozataw.
      «Bozataw»  shıǵarması házirgi  kúnge shekem oqıwshılardıń súyip oqıytuǵın shıǵarması.
Qaraqalpaq  ádebiyatında  muhabbat teması hesh  bir shayırdıń qáleminen shette  qalmaǵan.  Ájiniyaz shayır bul temanı  kóklerge kótere alǵan shayır bolǵan. Onıń «Sáwdigim», «Gózzallar» qosıqlarında adamzat seziminiń eń qúdiretli  hám tásirli belgileri bar. Mısalı:
Qıya baqıp, meniń janımdı alıp,
Júz  mıń jilwa menen shıǵar gózzallar.
Júregine áda bolmas ot yaqıp,
Meniń janım otqa yaqar, gózzallar.
(Gózzallar)
Tawıs kibi jılwa menen baqasań,
Ashıqlardıń júreklerin jaqasań,
Tillá háykel gárdanińe taqasań,
Ál quwsırıp qushaq ashqan sáwdigim.
(Sáwdigim)
   Hámmemizge  málim Ájiniyaz haqqında ilimpazlar kóplegen izertlew jumısların alıp barǵan bolsa ataqlı shayırlarımız Ájiniyaz haqqında kóplegen qosıqlar dóretken. Mine   sonday shayırlarımızdıń biri Áskerbay Ájiniyazov edi. Áskerbay aǵanıń shayırdıń 187 jasqa tolıw  múnásibeti menen jazǵan mına qosıq qatarların oqıp qarasaq jáne bir márte onıń ullı sóz iyesi bolǵanlıǵın bilemiz. Ziywar! – 
Sen ádebiy tórdiń gúlxanı,
Sen ullılıq ulanqayır urqanı,
Sóz- patshalıq,  óziń aǵa sultanı,
Ziyrek zeyin,  danısh dilwarım meniń.

Bir elatı «Bozatawdıń dalası»
Bir watan «Molla Pirim qalası»
Saqıw, sayat Qosıbaydıń balası,
Sen-shaxzada shayır, sháryarım meniń.

El kórip, jer kórip kóp gezgen shayır,
Kóp oqıp, kóp tıńlap, kóp sezgen shayır,
Sózdiń hinji, marjan, zer dizgen shayır,
Sárhawız boyında kárwanım meniń.

Bir páriy alıstan kózge túsip tur,
Kewlim yar tárepke alıp ushıp tur,
Balań kózin yashlap, kóksin ashıp tur,
Shın múbárek! Áziz ustazım meniń,
187 jıllıq toylarıń seniń!
             Biyǵárezlik, ruwxıy erkinlik dáwiri baslanǵan házirgi  jańa zamanda ǵana ishke salınǵan demler jazdırıp, mádeniy miyraslar, milliy qádiriyatlarımız  haqqında  haqıyqatlıq  júz  kórsetip atır.  Xalqımızdıń teberik  shayırı  Ájiniyazdı  jámiyetshiligimizge  tolıq  mánili  tulǵasında tanıtıwda  erkinlikten durıs paydalanıwımız  hám  ullı shayırımızdıń  ruwxın shad etiwimiz lazım. Qaraqalpaqstan xalıq shayırı Tolıbay Qabulovtıń «Ájiniyazdıń esteligine» atlı qosıǵında:
Ǵárezsizlik sapa kelip xosh kelip,
Jurtbasımız jiger berip yosh berip,
Ájiniyaz shayırǵa sháhár Nókiste,
Ornatıldı  bir  ájayıp estelik.

Bul estelik sulıwlıqtıń simvolı,
Walixanov aytqan sahra búlbili,
Muqaddes zor yadgarlıq etip tur,
Ziywardıń shiyrin ziban-tili bunı

Bul estelik ullılıqtıń uranı,
Tuwrılıqtıń jolın jaqın qıladı,
Ol pútkil dúnyaǵa dádimal aytıp,
Tınıshlıqtıń  kúlkisine tabındıradı.

Biyǵárez el boldıń waqıt ózgerip,
Qulaq esitkendi búgin kóz kórip,
Atı Qaraqalpaq elleri bardı,
Dep dúnyaǵa jar saladı  bul estelik.
       Shayırdıń «Ayrılsa», «Megzer», «Bir páriy», «Bir janan», «Hár kim seniń yarıń bolsa», «Áy názálimler» qosıqları qaraqalpaq lirikalıq   poeziyasınıń   marjanlarınan  esaplanadı.  Shayırdıń  jazǵan qosıqları  búgingi kúnde  tariyxıy qosıqqa aylanıp,  xalıq  namalarına  aytılıp  júr. Ásirese onıń «Bozataw»,  «Ellerim bardı», «Bir páriy», «Sáwdigim», hám t.b. qosıqları kórkem óner xızmetkerleri tamanınan aytılıp  kelinbekte.  Sonday-aq házirgi waqıtta  paytaxtımız  Nókis qalasında  Ájiniyaz Qosıbay  ulınıń atına  qoyılǵan  mektep, Ájiniyaz  atındaǵı Nókis  Mámleketlik  Pedagogikalıq  institutı, qalanıń dem alıs baǵınıń orayında  shayırdıń  esteligi  qoyılǵan.
          Ájiniyazdıń bizge hár qıylı temada jazılǵan bir júz eliwge  jaqın lirikalıq qosıqları miyras bolıp qaldı. Ol qaraqalpaq  ádebiyatı  tariyxında asa bilimli shayır bolıp qalıw menen birlikte, óz qol jazbaların miyras etip qaldıra alǵan belgili kórkem sóz iyeleriniń biri. 

[bookmark: _GoBack]Búgingi kúnde shayırdıń shıǵarmaların úgit-násiyatlaw, olardı keń kitapqumarlarımızǵa oqıtıw, úyretiw, ol haqqında kitap kórgizbeler shólkemlestiriw, ushırasıwlar ótkeriw,  shayırdıń yubileyin keń túrde belgilep  ótiw barlıq bilimlendiriw  mekemeleri hám Málimleme-kitapxana  orayları xızmetkerleriniń  baslı wazıypası.              
Berdaq shayır menen Ájiniyaz shayırdıń aytısı

      Bir kúni Ernazar atalıq, Ádil atalıq degen óz zamanınıń kózge  kóringen adamları Shımbayda Dáwlet pushıqtıń úyinde otır eken.  Bulardıń ústinde  Berdaqta bar eken.  Sol   jerde  otırǵanlardıń birewi qalaǵa Ájiniyaz axunnıń  kelgenligin  aytadı.  Otırǵan atalıqlar bunı esitip:
- Bul eki shayırdı aytıstırıp, tamashasın kóreyik, - desip, bir adamdı  Ájiniyazdı mirát  etiwge jiberipti.
  Jibergen  adamı kóp  uzamay sol  jerge Ájiniyaz  axundı alıp keledi.  Ájiniyaz kelgenler menen amanlıq sorasıp bolıp:
  - Búgin Shımbayǵa bazarlap kelip edim, sizzler   shaqırıp atır degen soń kelip turǵanım, - depti.
  Sonda atalıqlar:
  - Siz atıńız kóp jerlerge taraǵan belgili adamsız.  Sizdi Berdaq shayır menen tanıstırıp,  tamasha  kóreyik dep shaqırtıp edik, - deydi.
- Berdaq shayırdı mende esitetuǵın edim.  Usı   otırǵanlardıń ishinde  qaysısı  Berdaq bala? – dep  soraptı Ájiniyaz.
  - Mine mınaw otırǵan   bala, - dep, olar Berdaq shayırdı kórsetedi. Ájiniyaz  Berdaqqa  qarasa, bala aytısıwǵa  júdá qumar  bolıp  otırǵan  eken.  Sonda Ájiniyaz axun Berdaqqa qarap turıp:
  - Qáne, atalıqlardıń  bul sózine  ne deyseń?   Aytısaǵoysaqpeken? – dep  soraydı.
  - Jaqsı aǵa , bir maydan tamasha  bereyik, - depti Berdaq.
Sol waqıtta Ájiniyaz axun turıp:
 - Qoy, inim, bular   eki iytti  talastırıp tamashasına  qaraǵanday etejaq bizlerdi, - deydi.
Berdaq   sóz  mánisin túsinip,  dım úndemepti.
Sóytip  Ájiniyaz  ornınan turıp:
  - Al endi,  atalıqlar,  jumıslarıńız pitse,  bizler qaytamız, -  dep ketip qalıptı.
Ájiniyaz eline barǵannan keyin hayalınıń  aǵası molla Ibadulla degen kisi:
  - Nege  Berdaq  penen aytıspadıń? – dep soraydı.
       Sonda Ájiniyaz:
  - Eger de men aytısıp arab-parsı sózleri menen aralastırıp qosıq   shıǵarǵanımda, ol túsinbey qaladı. Sonıń ushın men onı qısındırmayın degen oy menen aytıspadım, - dep juwap beripti.

Ájiniyaz shayır haqqında shıǵarmalar.
	KARAMATDİN SULTANOV    ullı Watandarlıq urıstan sońǵı jılları Respublikamızdaǵı baspa sóz orınlarında jumıs islep,  kóp ǵana  osherk,  gúrriń  dóretken  avtorlardıń  biri  Karamatdin Sultanov  boldı.  Onıń ″Aqdárya″, ″Ájiniyaz″  romanları  oqıwshılar  jámiyetshiliginiń   súwip oqıytuǵın shıǵarmaları  boldı.  K. Sultanovtıń   ″A'jiniyaz″ atlı tariyxıy shıǵarması   XIX ásirdegi  qaraqalpaq  shayırı  Ájiniyaz Qosıbay ulınıń   ómirinen  alıp jazılg'an. Shıǵarmanıń   mazmunı  Ájiniyazdıń   jaslıq  gezindegi  xalıq ómiriniń  sociallıq  qaramaqarsılıǵına  qurılǵan.  Romanda bala  jigit Ájiniyazdıń  táǵdirine  baylanıslı kóp  háreketlerdi  súwretlegen.  Ol  Qulımbet  bay,  Xalmurat  bay, Mashiriplerdiń  xalıqtı  jónsiz azaplanıwına  narazı bolıp,  olarǵa  qarsı  gúres  aparadı,  óz   ákesi  Qosıbay,  O'temurat,  Erejep, Qayıplardıń   isine súysinip  qaraydı.  Bul  roman  keyingi  dáwirde bir qansha avtorlardıń  dıqqat orayında  boldı.  Máselen, M. Nurmuxammedov,  Kamal  Xudaybergenov,  J.Narımbetov,  Á. Qojıqbaev, Zoya Nasurıllaeva  h.t.b. ilimpazlar bul roman tuwralı bir qansha pikirlerdi  ortaǵa  tasladı.  Bul  roman janrı boyınsha tariyxıy-avtobiografiyalıq  roman bolıp esaplanadı.

Ájiniyaz Qosıbay ulı haqqında  10 fakt:
1.  Tuwılıp ósken jeri-Moynaq "Qamıs bóget"awılı
2.  Ákesi – Baltabek, anası – Náziyra
3.  Ájiniyaz Ashamaylı ruwınıń "Saqıw" tiyresinen
4.  1864-jılı qazaqtıń qızı “Qız Meńesh” penen aytısadı
5.  Hayalınıń atı Hamra.1 qız 4 ulı bolǵan.
6.  Ájiniyaz arab, parsı, qazaq tillerin bilgen.
7.  Ájiniyazdıń jaslıǵı haqqında Káramatdin Sultanov "Ájiniyaz" romanın jazǵan.
8.  Bizge belgili 150 ge jaqın lirikalıq qosıq miyras bolıp qaldı.
9.  Ájiniyazdıń 200 jıllıǵı YuNESKO sheńberinde xalıqaralıq kólemde belgilenetuǵın sáneler qatarına kirgizildi.
10.  Shayır Quwandárьyanıń boyındaǵı Quwsırıq qoyımshılıǵına jerlengen.
 
Shayır haqqında kitap kárgizbeler shálkemlestiriw  ushın:  Kitap kórgizbeleriniń temaları:

«Ájiniyaz shıǵarmaları – ullı miyras»,

«Shayır edi – shayırlardıń danası»,

«Xalqın, elin súyip jırlaǵan shayır»,

«Kúnshıǵıs juldızların jırlaǵan shayır»,

«Kórkem sóz zergeri»,

«Insan ármanın jırlawshı shayır».

